คลังไอซีทีเสนอครม. ตั้งธนาคารไปรษณีย์
&nbsp;
21 ส.ค. 2554

โพสต์ทูเดย์ — ไอซีที ชง ครม.วันนี้ ตั้งธนาคารไปรษณีย์ ใช้ 1,200 สาขา บุกปล่อยกู้รายย่อย
แหล่งข่าวจากทำเนียบรัฐบาล เปิดเผยว่า ในการประชุมคณะรัฐมนตรี (ครม.) วันที่ 5 ต.ค.นี้ กระทรวงเทคโนโลยีสารสนเทศและการสื่อสาร (ไอซีที) จะขออนุมัติโครงการไปรษณีย์เพื่อสินเชื่อรายย่อย ด้วยการตั้งบริษัทลูกขึ้นทำหน้าที่เป็นสถาบันการเงินเพื่อปล่อยสินเชื่อฐานรากหรือไมโคร ไฟแนนซ์ โดยมีสถาบันการเงินของรัฐ อาทิ ธนาคารออมสิน เข้าไปถือหุ้น 
ทั้งนี้ ธนาคารออมสินจะช่วยเหลือในการอบรมพนักงานไปรษณีย์ในการปล่อยสินเชื่อ และแหล่งเงินทุนต้นทุนต่ำ โดยจะปล่อยกู้รายย่อยมากกว่าที่ธนาคารประชาชน ของธนาคารออมสินและธนาคารเพื่อการเกษตรและสหกรณ์การเกษตร (ธ.ก.ส.) ดำเนินการอยู่ 
ปัจจุบันบริษัท ไปรษณีย์ไทย มีสาขาทั้งสิ้น 1,200 แห่งทั่วประเทศ
ด้านนายจักรกฤศฏิ์ พาราพันธกุล ผู้อำนวยการสำนักงานบริหารหนี้สาธารณะ (สบน.) ในฐานะประธานกรรมการ บริษัท ไปรษณีย์ไทย กล่าวว่า จะมีการตั้งคณะทำงานเพื่อพิจารณาเรื่องการจัดตั้งบริษัทลูกธนาคารไปรษณีย์ แนวทางการระดมทุน และผู้ถือหุ้น เพื่อเตรียมทำข้อมูลเสนอธนาคารแห่งประเทศไทย (ธปท.) และกระทรวงการคลัง ในการขอใบอนุญาตการตั้งไมโครไฟแนนซ์ 
เบื้องต้นจะเน้นที่เรื่องการปล่อยกู้แต่เพียงอย่างเดียว จะไม่มีการเปิดรับฝากเงิน เพื่อเร่งกระบวนการเปิดให้บริการเร็วตามกำหนดคือต้นปี 2554 นี้ แต่ยืนยันว่ายังมีการประสานความร่วมมือกับธนาคารเฉพาะกิจของรัฐ เช่น ธนาคารออมสิน ธ.ก.ส. ธนาคารอาคารสงเคราะห์ (ธอส.) และธนาคารกรุงไทย ว่ามีแนวทางในการให้ความร่วมมือกันในเรื่องใดได้บ้าง 
“ถ้าอยากให้เปิดได้เร็ว ก็คงขอใบอนุญาตแค่เรื่องปล่อยกู้ไปก่อน จะให้รับฝากด้วยคงไม่ไหว เพราะบุคลากรของไปรษณีย์ไม่มีความเชี่ยวชาญเรื่องนี้ จึงต้องประสานกับทางธนาคารรัฐให้เข้ามาช่วยเรื่องปล่อยกู้หรือเป็นพี่เลี้ยงให้อย่างใดอย่างหนึ่ง” นายจักรกฤศฏิ์ กล่าวนายสถิตย์ ลิ่มพงศ์พันธุ์ ปลัดกระทรวงการคลัง เปิดเผยว่า ขณะนี้มีธนาคารพาณิชย์ และธนาคารต่างชาติที่เสดงความสนใจเข้ามาร่วมลงทุนใน ธนาคารไปรษณีย์ ของบริษัทไปรษณีย์ไทย ตามแนวคิดของกระทรวงการคลังและกระทรวงเทคโนโลยีสารสนเทศ หรือ ไอซีที ที่ต้องการให้บริษัทไปรษณีย์ ตั้งธนาคารไปรณษณีย์ปล่อยสินเชื่อเพื่อให้บริการแก่คนในระดับรากหญ้ามากขึ้น